Lav et referat af nedenstående tekst:

Tekst:
En butiksfacade har i længere tid været et omdiskuteret emne i Hadsund. Først havde butikken Fingerbøl en meget i øjenfaldende grøn farve. Siden er den blevet blå, efter Planklagenævnet gav Mariagerfjord Kommune ret i, at den grønne farve var uden for lokalplanens rammer. Ejeren af ejendommen valgte derfor at male facaden blå, men heller ikke den farve faldt inden for lokalplanens rammer. Derfor var butiksfacaden kommet på dagsordenen på et møde mandag eftermiddag i Teknik- og Miljøudvalget i Mariagerfjord Kommune. Her skulle det afgøres, hvorvidt facaden skal have en ny farve eller om det må beholde den nye blå farve. - Vi er ærgerlige over, at vi ikke kan få ejeren af huset til at overholde lokalplanen, men han har gjort et forsøg og den nye farve er mere afdæmpet end den tidligere. Og med baggrund i den debat, der er i lokalsamfundet, kan vi godt gå med til at give en dispensation, siger udvalgsformand, Jørgen Hammer Sørensen. Spørgsmålet sendes i nabohøring Men selvom kommunen nu giver dispensation til den omdiskuterede butiksfacade, så er der ikke sat et endeligt punktum endnu. - Nu sender vi spørgsmålet i nabohøring, det vil sige, at det bliver op til de borgere, der bor inden for det lokalplanområde, at tage stilling til, om det er okay. Hvis det er det, så giver vi dispensation, siger Jørgen Hammer Sørensen. Ejeren af den omdiskuterede ejendom, Lars Walmar er lettet over, at der nu kommer en afklaring. - Jeg har mange andre ting, jeg hellere vil bruge tid på. Så jeg er glad for, at vi kan få lukket sagen. Jeg havde håbet på at beholde den grønne farve, men det gik ikke, siger han. Også Jørgen Hammer Sørensen ser nu frem til at få sat et punktum. - Jeg har det dårligt med, at vi skal være så uenige med en borger om noget, der er så nemt. Det forstår jeg ikke er nødvendigt, siger han.

Referat:
Teknik- og Miljøudvalget i Mariagerfjord Kommune giver nu grønt lys til den omdiskuterede butiksfacade på butikken Fingerbøl i Hadsund. Nu skal spørgsmålet i nabohøring inden den endelige dispensation kan gives.